# NÁRODNÁ RADA SLOVENSKEJ REPUBLIKY

#  IX. volebné obdobie

Číslo: KNR-ORGA-2100/2024

****

651

# UZNESENIE

# NÁRODNEJ RADY SLOVENSKEJ REPUBLIKY

zo 7. novembra 2024

k právoplatnému rozhodnutiu súdu za spáchanie trestného činu daňového podvodu bývalým prezidentom Slovenskej republiky Andrejom Kiskom (tlač 580)

 **Národná rada Slovenskej republiky**

1. **s poľutovaním a súčasne s rozhorčením konštatuje**,

že bývalý prezident Slovenskej republiky Andrej Kiska bol právoplatne odsúdený rozsudkom Krajského súdu v Prešove za spáchanie úmyselného trestného činu daňového podvodu,

že spáchaný daňový trestný čin má priamy súvis s jeho prezidentskou kampaňou v roku 2014, keď si propagáciu svojej osoby nad rámec zákonom povolených nákladov nezákonne zaúčtoval do účtovníctva spol. KTAG, s.r.o., ktorej bol predtým majiteľom a konateľom, čím konal nielen v rozpore s daňovými zákonmi, ale aj v rozpore so zákonom o spôsobe voľby prezidenta Slovenskej republiky, nezákonným spôsobom si zadovážil pre seba neprimeraný finančný zisk a následne získal úrad prezidenta Slovenskej republiky nečestným spôsobom, čím poškodil dobré meno najvyššej ústavnej funkcie,

že orgány činné v trestnom konaní, a to konkrétne prokurátori Úradu špeciálnej prokuratúry a policajti Národnej kriminálnej agentúry, v rokoch 2021 až 2022 zneužili skutok spáchaný bývalým prezidentom Andrejom Kiskom na účelové obvinenie predsedu najsilnejšej opozičnej politickej strany SMER-SSD Roberta Fica a ďalších osôb s cieľom dosiahnutia väzobného stíhania opozičných politikov a tak nezákonne ovplyvniť politickú súťaž a demokraciu na Slovensku a účelovo pomôcť v obhajobe bývalému prezidentovi Andrejovi Kiskovi v prípade, za ktorý bol právoplatne odsúdený;

1. **dôrazne odsudzuje**

podvodné konanie bývalého prezidenta Andreja Kisku, ktorým úmyselne porušoval platné daňové zákony Slovenskej republiky, ale predovšetkým podvodné konanie pri volebnej kampani na prezidenta Slovenskej republiky v roku 2014, ktorým bývalý prezident Andrej Kiska oklamal občanov Slovenska a protikandidátov na funkciu prezidenta Slovenskej republiky, čím dehonestoval inštitút prezidenta Slovenskej republiky

a tiež dôrazne odsudzuje ničím nepodložené mediálne vyjadrenia bývalého prezidenta Andreja Kisku po jeho právoplatnom odsúdení, že sudcovia na Slovensku sú zastrašovaní a v jeho prípade konajú so strachom, ktoré vyjadrenia môžu narúšať demokratické a ústavné princípy štátu.

v z. Peter Ž i g a v. r.

podpredseda

Národnej rady Slovenskej republiky,

poverený výkonom právomocí predsedu Národnej rady Slovenskej republiky

Overovatelia:

Jana V a ľ o v á v. r.

Marián V i s k u p i č v. r.